Politik - (page 2) - GWAKAFWIKA REVOLISYON\nPannan sitan an Katalòn\nPar SHAKA (Gwakafwika) le 24 Novembre 2012 à 13:44\nMilyé, milyé moun manifèsté Barcelona pou lendépandans\nPannan nèg-la an Gwadloup vlé rété anba grenn a fwansé-la, pannan on dòt nèg vlé blan wouvin kolonizé péyi a-y Lèkamroun (blog a on ti-misyé yo ka kriyé Jean-Pierre Bekolo), an Katalòn, pèp-la ka anvizajé séryèzman trapé lendépandans a-y! Wi, dèmen dimanch, kay ni élèksyon antisipé a dépité a parlèman a réjyon otonòm a Katalòn an Èspagn. E la, nou ké vwè chif a moun ki vlé lendépandans a Katalòn. Jou 11 sèktanm pasé, milyé, milyé moun manifèsté Barcelona pou lendépandans a Katalòn. Ès nou ké vwè sa on jou Gwadloup? Yo fouté nèg-la tèlman adan lamandisité, adan lanonrèsponsabilité!\nFò'w mandé mèt-la lotorizasyon!\nPar SHAKA (Gwakafwika) le 20 Novembre 2012 à 12:51\nLè sé pou jwé lakoup di mond, fò'w mandé mèt-la lotorizasyon!\nLè sé pou lyanné èvè Domnik, fò'w mandé mèt-la lotorizasyon!\nLè sé pou achté pétwòl a Vénézwèla, fò'w mandé mèt-la lotorizasyon!\nKi moun é ki péyi an ka palé la?\nMan Borel Lincertin an staj dè chèf déta an Afwik?\nPar SHAKA (Gwakafwika) le 11 Octobre 2012 à 14:54\nYè aprémidi-la, an té ka apwann Man Borèl Lincertin kay akonpagné prézidan a Répiblik fwansé François Hollande adan 14èm sanblé a sa yo kriyé "la francophonie". On sanblé ki kay fèt an bout a simenn-la an vil Kinshasa an péyi Répiblik Démokratik Kongo.\nAlò an ka mandé-mwen :"Ka Lagwadloup ka vin chèché adan on sanblé a péyi endépandan?". E sé la an chonjé sa an toujou maké ba pèp an mwen asi nèt-la. Politisyen an-nou kay fè staj a chèf déta a-yo an péyi déwò. Zò té ni Lirèl ki té Sendomeng pou envèstiti a prézidan a péyi-lasa. Konm alè-la, Lirèl okipé pas i minis a fwansé, sé man Borel Lincertin ka fè staj-la an plas a-y. Man Lincertin jis di i kay rèprézanté Lagwadloup adan sanblé-lasa, sé pou di zòt!\nGwadloupéyen chonjé sa an toujou di zòt, gwadloupéyen ké lévé on jou maten péyi a-yo endépandan èvè bwabwa politisyen an tèt a péyi-la. Sé sa mwen kriyé "Lafwansafwik adan Karayib-la".\nPar SHAKA (Gwakafwika) le 27 Août 2012 à 14:16\nLòtjou, an té ka gadé on jounal Senmawten é an dékouvè on biten an pa té konnèt. On péyi pa oblijé endépandan pou'y vin manb a UNESCO. E sé kon sa an vwè Kiraso é Sintmawtin dé péyi otonòm ki adan rwayòm a Laoland ki rantré UNESCO lanné pasé.\nOmoman ola gwadloupéyen vlé fè gwoka rantré UNESCO, omoman on déba ka fèt asi dosyé-lasa, yo té ké pwofité pou fè péyi Gwadloup rantré UNESCO. Kon sa a pa Lafwans ki té ké fè gwoka an-nou rantré UNESCO mé péyi Gwadloup!\nZò tini 195 péyi manb é 8 péyi ki manb asosyé. A ki yo?\n- Awouba (Oland)\n- Kiraso (Oland)\n- Zil Kayiman (Anglètè)\n- Zil Féwoé (Dànmak)\n- Zil Vyèj Anglé (Anglètè)\n- Makao (Chin)\n- Sintmawtin (Oland)\n- Tokélaou (Nouvèl Zéland)\nPar SHAKA (Gwakafwika) le 23 Août 2012 à 15:10\nGWAKAFWIKA REVOLISYON - Ecrire un blog gratuit avec Eklablog - CGU - CGV - Préférences cookies - Signaler un abus -